Zamołwita za wukrajnikow Budyskeho wokrjesa Anna Piętak-Malinowska bě minjenu sobotu do Kamjentneho domu na 5. němsko-pólske zetkanje „Majówka“ přeprosyła.
Budyšin (CRM/SN). Přeprošeni běchu nimo wšěch we wokrjesu bydlacych Polakow předewšěm jich partnerojo kaž tež pólšćinu wuknjacy přećeljo. Wjele wjace zajimcow, hač běchu zarjadowarjo wočakowali, hižo dočasnje do sociokulturneho centruma dóńdźe. Na dworje domu so swjedźeń zahaji. Bórze so wujewi, zo so mnozy mjez sobu znaja a tuž njebě ćežko, starych a młodych kaž we wulkej swójbje do rozmołwy pohnuć a do zhromadneho spěwanja přeprosyć. Z přewodom keyboarda, gitary a huslow přitomni tak mócnje spěwachu, kaž to skerje ze serbskich swjedźenjow znajemy. A činjachu to jenož pólsce z pomocu wudźělenych łopjenow. „Poszła żabka po wodę“, „Za górami, za lasami“ a wězo tež pola nas jara znata pěseń „Szła dziewieczka do laseczka“ kaž tež dalše spěwy zanošowachu ludźo z wjele lóštom na rjanym mejskim wječoru. Prawa to „Majówka“.
ces_Latn szl_Latn